Document ID: /roh_data/filtered/fineweb-2-filterrobots_roh.jsonl.gz/49497

En la debatta actuala per la gulivaziun da finanzas han il Cussegl federal ed il Cussegl naziunal vulì levgiar ils chantuns donaturs. Il Cussegl dals chantuns era dentant encunter. Sche la fatschenta, ch’è actualmain puspè tar il Cussegl naziunal, fa naufragi, lura vala il conclus federal d’enfin qua anc 2 ulteriurs onns. Fin il 2017 stoi dar ina soluziun.
Ir sur ils cudeschs
Enfin ussa n’eran ils chantuns donaturs ed ils chantuns retschaviders betg dad in maini. Sco quai che la directura da finanzas dal chantun Berna, Beatrice Simon, ha ditg a la «Berner Zeitung», stoppian ils pertutgads ir sur ils cudeschs. «Il mument sa mussa ina confruntaziun che nagin vul, nus chantuns retschaviders cunzunt betg. Perquai crai jau che nus stuain vegnir encunter als chantuns donaturs».
Il chantun Berna è il pli grond retschavider da daners cun ina summa da 1,2 milliardas francs ad onn.
Widmer-Schlumpf beneventa
La ministra da finanzas Eveline Widmer-Schlumpf ha beneventà il moviment tar ils chantuns retschaviders. Sco quai ch’ella ha ditg a radio SRF, saja pussaivel ch’il parlament chattia tuttina in cumpromiss politic. Il mument saja quel entant anc lunsch davent.